Laurel Korholz

Laurel Korholz (s. 10. kesäkuuta 1970 New York) on yhdysvaltalainen kilpasoutaja ja soutuvalmentaja. Hän saavutti olympiahopeaa ja voitti yhden maailmanmestaruuden.

Korholz kilpaili kolmissa olympialaisissa. Atlantassa 1996 hän sijoittui kahdeksikossa neljänneksi ja Sydneyssä 2000 pariaironelosessa viidenneksi. Ateenan olympialaisissa 2004 hän saavutti kahdeksikossa hopeaa. Yhdysvaltain venekunta hävisi kilpailun voittaneelle Romanian joukkueelle 1,86 sekuntia.

Maailmanmestaruuskilpailuissa Korholz saavutti kahdeksikossa hopeaa Indianapolisissa 1994 ja voitti samassa luokassa kultaa Tampereella 1995. Hän sijoittui neljänneksi pariairokaksikossa Kölnissä 1998 ja pariaironelosessa St. Catharinesissa 1999. Korholz kilpaili MM-kilpailuissa kaikkiaan seitsemän kertaa.

Kilpauransa jälkeen Korholz on toiminut soutuvalmentajana, ja hänen valmennettavansa ovat yltäneet arvokisamitaleille.

Lähteet 

Yhdysvaltalaiset soutajat
Yhdysvaltalaiset olympiamitalistit
Vuonna 1970 syntyneet
Elävät henkilöt